**Anexa IX – model orientativ**

## Nereguli/fraude și recuperări debite

**Art. 1 - Prevenirea neregulilor**

**(1)** Beneficiarul/partenerul și AM POCA au obligația de a lua toate măsurile de management și control necesare prevenirii neregulilor și fraudelor și să asigure corectitudinea utilizării fondurilor și respectarea principiilor bunei gestiuni financiare, conform legislației comunitare și naționale aplicabile.

**(2)** În cazul în care Beneficiarul, ca urmare a activităţii proprii de management şi control, detectează o neregulă în gestiunea propriului său Proiect, acesta are obligaţia raportării ei către AM POCA, în termen de 5 zile lucrătoare de la data identificării neregulii respective, indiferent dacă cheltuielile solicitate la plată au fost sau nu rambursate.

**(3)** AM POCA va lua toate măsurile de protecție a intereselor financiare ale bugetului Uniunii Europene şi/sau a fondurilor publice naţionale de cofinanțare, inclusiv măsuri de suspendare/amânare temporară a plăților/rambursărilor fondurilor aferente Ordinului de finanțare şi/sau de revocare a acestuia.

**Art. 2 - Constatarea neregulilor cu impact financiar asupra cheltuielilor autorizate/sumelor rambursate în cadrul ordinului de finanțare și recuperarea creanțelor bugetare aferente**

**(1)** În scopul recuperării creanţelor bugetare rezultate din nereguli, pe toată perioada de valabilitate a ordinului de finanțare, AM POCA poate dispune, în baza sesizărilor/suspiciunilor de nereguli primite, indiferent de sursele de detectare (interne/externe) și de momentul producerii neregulilor, către structurile de control competente, potrivit legii, realizarea activității de constatare a neregulilor și de stabilire a corecțiilor financiare/creanțelor bugetare.

**(2)** Constituie obiect al recuperării creanţelor bugetare rezultate din nereguli sumele plătite necuvenit din fonduri comunitare şi/sau din cofinanţarea aferentă, precum şi alte sume stabilite de lege în sarcina debitorului, potrivit titlurilor de creanță comunicate acestuia sub forma unui *proces-verbal de constatare a neregulilor şi de stabilire a creanţelor bugetare* sau a unei *note de constatare a neregulilor şi de stabilire a corecţiilor financiare*.

Titlurile de creanță sunt emise în format electronic, cu semnătură electronică calificată, conform prevederilor legale și sunt asimilate înscrisurilor autentice. Acestea se transmit beneficiarilor proiectelor prin sistemul informatic MySMIS2014+.

**(3)** Potrivit prevederilor Ordonanţei de urgență a Guvernului nr. 66/2011, cu completările și modificările ulterioare, debitorul are obligaţia de a înregistra în contabilitate şi de a asigura stingerea creanțelor bugetare stabilite în titlurile de creanță.

Creanţele bugetare rezultate din nereguli sunt scadente la expirarea termenului de plată stabilit în titlul de creanţă, respectiv în 30 de zile de la data comunicării titlului de creanţă, considerată, potrivit legii, prima zi lucrătoare care urmează datei transmiterii prin sistemul informatic MySMIS2014+, reprezentând data luării la cunoștință de către beneficiar.

Recuperarea prin încasare (plată voluntară) a creanţelor bugetare rezultate din nereguli se efectuează în lei, în contul indicat în titlul de creanţă.

După expirarea termenului scadent, AM POCA are obligația recuperării creanţelor bugetare rezultate din nereguli prin deducere din rambursările ulterioare pe care debitorul este îndreptăţit să le primească, data stingerii creanţelor considerându-se data la care beneficiarul a depus cererea de rambursare de fonduri europene şi/sau fonduri publice naţionale aferente acestora, din care s-a efectuat deducerea respectivă. Cu acordul debitorului, înainte de termenul scadent prevăzut de titlul de creanță, AM POCA poate proceda la recuperarea prin deducere din cererile de rambursare depuse și pentru care s-a finalizat procesul de verificare/autorizare a cheltuielilor solicitate.

Referitor la mecanismul decontării cererilor de plată, în situația în care nu există posibilitatea recuperării sumelor provenite din debite/corecții din cereri de rambursare, AM POCA diminuează valoarea cheltuielilor rambursabile din cererile de plată, în aceste situații, beneficiarul suportând din surse proprii valoarea acestor sume.

În cazul în care creanţele bugetare rezultate din nereguli nu pot fi recuperate integral prin încasare, deducere din rambursări ulterioare, AM POCA transmite titlurile executorii, împreună cu dovada comunicării acestora, organelor fiscale competente, care vor duce la îndeplinire măsurile asigurătorii și vor efectua procedura de executare silită, precum şi procedura de compensare, după caz, în conformitate cu prevederile legale în materie.

**(4)** Prin excepţie de la prevederile ultimului paragraf al alineatului 3) din prezentul articol, în cazul debitorilor finanțați integral din bugetul de stat, bugetul asigurărilor sociale de stat sau bugetele fondurilor speciale, recuperarea sumelor înscrise în titlurile de creanţă devenite executorii se efectuează din conturile de venituri ale bugetelor în care a fost efectuată rambursarea cheltuielilor. Recuperarea sumelor se efectuează pe baza unui referat întocmit de AM POCA, adresat unităţii Trezoreriei Statului.

**(5)** Neplata creanţelor bugetare, conform termenului stabilit în titlul de creanță, atrage stabilirea de dobândă şi obligația de recuperarea acesteia, conform prevederilor Ordonanţei de urgenţă a Guvernului nr. 66/2011 cu modificările și completările ulterioare.

Pentru neachitarea la termen a obligaţiilor stabilite prin titlul de creanţă, conform legislaţiei în vigoare, debitorul datorează o dobândă, calculată prin aplicarea ratei dobânzii de politică monetară a Băncii Naţionale a României, în vigoare la data întocmirii actului de stabilire a dobânzii, la soldul rămas de plată din contravaloarea creanţei bugetare, din prima zi după expirarea termenului de plată, până la data stingerii obligațiilor de plată.

Stingerea creanțelor bugetare provenite din aplicarea dobânzii, în baza *Procesului - verbal de stabilire a creanţelor bugetare rezultate din aplicarea dobânzii datorate*, se va efectua în conformitate cu prevederile aplicabile creanţelor bugetare rezultate din nereguli menționate la art. 2, alin. 3) al prezentei anexe la Ordinul de finanțare.

**(6)** În cazul în care se constată o neregulă determinată de necorelarea dintre legislaţia naţională şi reglementările comunitare, în titlul de creanță nu se completează rubrica „debitor”, AM POCA asigurând recuperarea unor astfel de creanțe bugetare conform prevederilor legislației în vigoare.

**Art. 3 - Recuperarea prefinanțării nejustificate corespunzător de către Beneficiar/Partener în cererile de rambursare transmise AM POCA. Recuperarea sumelor necuvenite rezultate din aplicarea mecanismului decontării cererilor de plată.**

**(1)** Ca urmare a verificării cererilor de rambursare depuse de Beneficiar, AM POCA notifică beneficiarul/partenerul cu privire la obligația restituirii integrale/parțiale a prefinanțării, în cazul în care se constată că aceștia nu justifică prin cereri de rambursare utilizarea corespunzătoare a prefinanțării acordate. Beneficiarul/partenerul are obligația restituirii integrale sau parţiale a prefinanţării acordate, în termen de 15 zile de la data comunicării notificării AM POCA.

**(2)** În cazul în care beneficiarul/partenerul nu restituie sumele prevăzute la alin. 1 în termenul menționat, AM POCA emite o decizie de recuperare a prefinanţării, care constituie titlu de creanță prin care se individualizează sumele de restituit exprimate în moneda națională și care cuprinde elementele actului administrativ fiscal prevăzute de Legea nr. 207/2015 privind Codul de procedură fiscală, cu modificările și completările ulterioare. Debitorul are obligaţia efectuării plăţii sumelor stabilite prin decizia de recuperare a prefinanţării, în termen de 30 de zile de la data comunicării acesteia.

**(3)** Pentru neachitarea la termen a obligaţiilor stabilite prin decizia de recuperare a prefinanțării, AM POCA emite decizii de recuperare a dobânzii, care reprezintă, de asemenea, titlu de creanță. Debitorul datorează astfel, dobânda calculată prin aplicarea ratei dobânzii datorate la soldul rămas de plată din contravaloarea în lei a sumelor datorate, din prima zi de după expirarea termenului de plată stabilit, până la data stingerii obligațiilor de plată. Rata dobânzii datorate este rata dobânzii de politică monetară a Băncii Naţionale a României, în vigoare la data comunicării deciziei de recuperare a prefinanţării.

**(4)** În cazul nerecuperării în termenul scadent a sumelor stabilite prin deciziile de recuperare a prefinanțării/deciziile de recuperare a dobânzilor aferente, AM POCA comunică titlurile executorii împreună cu dovada comunicării acestora organelor fiscale competente, care vor efectua procedura de executare silită, precum şi procedura de compensare, după caz, potrivit prevederilor legale în vigoare.

**(5)** În situațiile în care sumele virate prin mecanismul decontării cererilor de plată nu sunt justificate prin cereri de rambursare și/sau în care, ca urmare a autorizării cererilor de rambursare aferente cererilor de plată, AM POCA constată că valoarea cheltuielilor eligibile este mai mică decât valoarea cheltuielilor autorizate prin cererile de plată, AM POCA transmite către Beneficiar/Partener, în termen de 5 zile lucrătoare, notificări cu privire la obligaţia restituirii acestora și notificări privind suma cheltuielilor neeligibile ce trebuie restituite. Beneficiarul/Partenerul are obligația restituirii sumelor provenite din nejustificarea integrală, prin cereri de rambursare, a sumelor virate ca urmare a aplicării mecanismului cererilor de plată și/sau provenite din neautorizarea de către AM POCA a unor cheltuieli aferente cererilor de rambursare depuse de beneficiar ulterior cererilor de plată, în termen maxim de 5 zile de la data primirii notificărilor prevăzute în prezentul paragraf.

Recuperarea sumelor nerestituite ca urmare a notificărilor comunicate Beneficiarului/Partenerului de către AM POCA și a dobânzilor aferente acestora se efectuează potrivit prevederilor Ordonanței de urgență a Guvernului nr. 40/2015, cu modificările și completările ulterioare, respectiv pe baza mecanismului detaliat privind constatarea și recuperarea prefinanțării acordate.

**Art. 4 - Constatarea neregulilor înainte de rambursarea/plata sumelor solicitate la rambursare și excluderea de la autorizare/rambursare a sumelor aferente**

**(1)** În situaţia în care, în procesul de verificare a cererilor de rambursare aferente cheltuielilor efectuate și declarate de către beneficiari/parteneri, înainte de rambursarea/plata sumelor solicitate la rambursare, AM POCA constată abateri de la respectarea condiţiilor de legalitate, regularitate ori conformitate stabilite prin prevederile legislaţiei naţionale şi comunitare în vigoare, AM POCA va exclude de la rambursare, integral sau parțial, sumele neeligibile și/sau valoarea reducerilor procentuale, calculate potrivit prevederilor legale pentru nerespectarea regulilor în materie de achiziții. Ca urmare a procesului de verificare a cheltuielilor solicitate în cererile de rambursare, AM POCA are dreptul de a amâna temporar autorizarea/plata unor sume posibil afectate de nereguli, până la stabilirea cuantumului sumelor neeligibile/reducerilor procentuale pentru nerespectarea regulilor în materie de achiziții.

**(2)** În situația în care se constată neîndeplinirea sau îndeplinirea parţială a indicatorilor/obiectivelor proiectului finanţat pentru care beneficiarul şi-a angajat răspunderea realizării în perioada de implementare a ordinului de finanțare, AM POCA va aplica reduceri procentuale din sumele solicitate la cererea de rambursarea finală. Reducerile procentuale sunt aplicate proporțional, în funcție de gradul de nerealizare a indicatorilor/obiectivelor proiectului.

**Art. 5 - Recuperarea debitelor provenite din revocarea ordinului de finanțare**

În situația revocării ordinului de finanțare, stingerea creanțelor care rezultă din executarea ordinului se va efectua potrivit prevederilor acestuia, precum și în temeiul prevederilor legale în vigoare.

**Art. 6 - Comisioane bancare**

Comisioanele bancare ocazionate de plata sumelor datorate autorității de management cad în sarcina exclusivă a debitorilor.